সদৌ অসম ছাত্ৰ সন্থাৰ (আছুৰ) মঙলদৈ শাখাই মঙলদৈ মহাবিদ্যালয় ছাত্ৰ সন্থা গোটৰ সহযোগত শুকুৰবাৰৰ পৰা মঙলদৈ মহাবিদ্যালয় খেলপথাৰত এসপ্তাহ জোৰা এখন গ্ৰন্থমেলাৰ আয়োজন কৰিছে।
অসম আন্দেলনৰ শ্বহীদসকলৰ স্মৃতিত এই গ্ৰন্থমেলাখনৰ আয়োজন কৰা হৈছে।
যুৱ প্ৰজন্মৰ এগৰাকী কবি তথা লেখক আৰু আছুৰ উপ সভাপতি মনি মাধৱ মহন্তই মঙলদৈ গ্ৰন্থ উৎসৱ-২০১৮'খন আনুষ্ঠানিকভাৱে মুকলি কৰে। গ্ৰন্থমেলাখনত ৰেখা প্ৰকাশন, আৰ জি প্ৰকাশনকে ধৰি ৰাজ্যখনৰ কেইবাটাও আগশাৰীৰ প্ৰকাশন গোষ্ঠী আৰু গ্ৰন্থ বিক্ৰেতা প্ৰতিষ্ঠানে অংশগ্ৰহণ কৰিছে।
গ্ৰন্থমেলাৰ লগত সংগতি ৰাখি যথেষ্ট সংখ্যক ছাত্ৰ-ছাত্ৰী আৰু স্থানীয় গ্ৰন্থপ্ৰেমীৰ উপস্থিতিত এখন ৰাজহুৱা সভাও অনুষ্ঠিত হয়।
ছাত্ৰসমাজক উদ্দেশ্যি জ্যেষ্ঠ আছু নেতা মহন্তই গ্ৰন্থ অধ্যয়নৰ গুৰুত্ব আৰু এগৰাকী পাঠকৰ বাবে এখন গ্ৰন্থ কেনেদৰে এগৰাকী উৎকৃষ্ট বন্ধু তথা পথদ্ৰষ্টা হ'ব পাৰে সেই বিষয়ে ব্যাখ্যা আগবঢ়ায়।
দৰং জিলাৰ আছুৰ সভাপতি খনীন্দ্ৰ ৰাজবংশীয়ে আঁতধৰা অনুষ্ঠানটোত মঙলদৈ মহাবিদ্যালয়ৰ সহযোগী অধ্যাপক পৰেশ চন্দ্ৰ শৰ্মা, দৰং জিলা আছুৰ উপদেষ্টা অৰূপ কুমাৰ কলিতা, ইয়াৰ সাধাৰণ সম্পাদক পৰাগ কুমাৰ চহৰীয়া আৰু জিলা সমিতিৰ অন্যান্য বিষয়ববীয়াসকল উপস্থিত থাকে।
এইখিনিতে উল্লেখ কৰিব পাৰি যে সপ্তাহজোৰা গ্ৰন্থ উৎসৱৰ সময়ছোৱাত শৈক্ষিক, সাংস্কৃতিক আৰু সামাজিক কাৰ্যসূচী অনুষ্ঠিত কৰাৰ দিহা কৰা হৈছে। ইয়াৰ ভিতৰত আলোচনা চক্ৰ, কবি সন্মিলন, গ্ৰন্থ উন্মোচন, ছাত্ৰ-ছাত্ৰীসকলৰ মাজত বিভিন্ন ক্ষেত্ৰৰ প্ৰতিযোগিতা অনুষ্ঠিত কৰাৰ লগতে গছ পুলি ৰোপন ইত্যাদি কাৰ্যসূচী সন্নিৱিষ্ট কৰা হৈছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
